“የዋጋ ንረቱ መፍትሔ ሊፈለግለት ይገባል” ሸማቾች
“የዋጋ ንረቱ መፍትሔ ሊፈለግለት ይገባል” ሸማቾችህጋዊ የንግድ ስርዓቱን ጠብቀው የማይሰሩት ላይ ህጋዊ እና አስተዳደራዊ እርምጃ እየወሰደ መሆኑን የአማራ ክልል ንግድና ገበያ ልማት ቢሮ አስታውቋል፡፡በጤነኛ የነፃ ገበያ ኢኮኖሚ (የምጣኔ ሀብት) እንቅስቃሴ ሂደት ሸማቶች የሚገዙትን ምርት መጠን፣ ጥራትና ምንነት በትክክል ተረድተው በሚያዋጣቸው የዋጋ ተመን ግብይት መፈጸም ይጠበቅባቸዋል፡፡ ይህን የማግኘት ህጋዊ መብትም አላቸው፡፡ ነጋዴዎች ደግሞ ህጋዊ ተመን የተቀመጠለት፣ በጥራትም ገበያ ላይ ካሉት ተመሳሳይ ምርቶች ተሽሎ ማሸነፍ የሚችል ምርት በተገቢው ጊዜ ማቅረብ ይጠበቅባቸዋል፡፡ በዚህ የገበያ ስርዓት ውስጥ የሚገቡ አምራቾችም ገበያውን ሊመጥን የሚችል በቂ ምርት በማምረት አጠቃላይ ወጫቸውን ሊተካ የሚችል ጥቅም ሊያገኙ ይገባዋል፡፡በሻጭ እና በገዢ መካከል ያለው ምህዋር እንዳይዛነፍ በመጠንም፣ በጥራትም፣ በጊዜም ተወዳዳሪ የምርት አቅርቦት እንዲኖር መስራት እንደሚጠበቅ የዘርፉ ባለሙያዎች ያስረዳሉ፡፡ መስተጋብሩ ጤናማ እንዲሆን ደግሞ መንግስት ኃላፊነት የሰጣቸው አካላት ሚና ጉልህ መሆን እንዳለበት እሙን ነው፡፡ በሀገሪቱ ንግድ ሂደት ዙሪያ የሸማቾች መብትና ግዴታን አስመልክቶ የወጣው የግብይት አዋጅ (813/2006) ይህን ሀሳብ የሚያጠናክር ሆኖ ተደንግጓል፤ ነገር ግን ይህ እየተተገበረ አይደለም፡፡በአማራ ክልል ተዘዋውረን ያደረግነው ምልከታም ይሁን ከነዋሪዎች የሰበሰብናቸው መረጃዎች የሚያሳዩት የኑሮ ውድነቱ የአብዛኛውን ሕዝብ የመኖር ህልውና እየተፈታተነ መሆኑን ነው፡፡ በተለይ በመሠረታዊ የፍጆታ ሸቀጦች ላይ ያለው ግብይት ሥርዓት የለሽ እየሆነ ይገኛል፡፡ የባሕር ዳር ከተማ ነዋሪዎቹን ወይዘሮ ጥሩ ውቤ እና ወይዘሮ ትሁን አስናቀ በባሕር ዳር ትልቁ ገበያ ውስጥ ነው ያገኘናቸው፡፡ ወይዘሮ ጥሩ ሽንኩርት፣ ቃሪያ፣ ድንችና መሰል የፍጆታ ምርቶችን ሲገበዩ፣ ወይዘሮ ትሁን ደግሞ ሲሸጡ ነው ያገኘናቸው፡፡ ሁለቱም በአንድ ጉዳይ ይስማማሉ፤ የዘንድሮው የመሠረታዊ ፍጆታዎች ዋጋ ከአምናው ተመሳሳይ ወቅት ብልጫ እንዳለው ነው የነገሩን፡፡ባለፈው ዓመት ለኪሎ 12 ብር የነበረው ቲማቲም አሁን 25 ብር ሆኗል፤ ያለፈው ዓመት አንድ ኪሎ በ60 ብር ሲሸጥ የነበረው ነጭ ሽንኩርት አሁን 2 መቶ ብር ደርሷል፡፡ ለኪሎ 20 ብር ሲሸጥ የነበረው ነጭ ጤፍ አሁን እስከ 32 ብር ዋጋ ተቆርጦለታል፡፡ ማካሮኒ፣ ፓስታ እና ዘይትም የዋጋ ንረት አሳይተዋል፡፡በጎንደር ከተማ ቀበሌ 18 ነዋሪው አቶ ማሬ በሪሁንና በደብረ ብርሃን ከተማ ቀበሌ 03 ነዋሪዋ ወይዘሮ ዓይናለም ተሾመ የዋጋ ግሽበቱ በከፍተኛ ሁኔታ እያሻቀበ እንደሚገኝ ነው ለአብመድ የተናገሩት፡፡